**HATÁSVIZSGÁLATI LAP**

**Szombathely Megyei Jogú Város Önkormányzata Közgyűlésének a helyi adókról szóló 38/2011. (XII.19.) önkormányzati rendelet módosításáról szóló önkormányzati rendeletéhez**

A jogalkotásról szóló 2010. évi CXXX. törvény 17. § (1) bekezdése értelmében a jogszabály előkészítője - a jogszabály feltételezett hatásaihoz igazodó részletességű - előzetes hatásvizsgálat elvégzésével felméri a szabályozás várható következményeit. Az előzetes hatásvizsgálat eredményéről önkormányzati rendelet esetén a helyi önkormányzat képviselő-testületét tájékoztatni kell. A (2) bekezdés értelmében a hatásvizsgálat során vizsgálni kell

a) a tervezett jogszabály valamennyi jelentősnek ítélt hatását, különösen

aa) társadalmi, gazdasági, költségvetési hatásait,

ab) környezeti és egészségi következményeit,

ac) adminisztratív terheket befolyásoló hatásait, valamint

b) a jogszabály megalkotásának szükségességét, a jogalkotás elmaradásának várható következményeit, és

c) a jogszabály alkalmazásához szükséges személyi, szervezeti, tárgyi és pénzügyi feltételeket.

**1. A rendelettervezet társadalmi, gazdasági, költségvetési hatása:**

A helyi önkormányzatok önálló gazdálkodási feltételeinek megteremtésében, a pénzügyi helyzetük stabilitásában kiemelkedő szerepet töltenek be a saját bevételeken belül a helyi adók. A helyi közösségek áldozatvállalása elengedhetetlen. Az adók jellemzője, hogy közvetlen ellenszolgáltatás nélküli, vissza nem térülő fizetési kötelezettséget jelentenek. A helyi adók beszedésével biztosítja az önkormányzat az alapvető feladataként jelentkező közszolgáltatásokat. Méltányos és igazságos helyi adórendszer kialakításával elengedhetetlen, hogy a nagyobb adóerővel rendelkező adózók nagyobb adófizetéssel járuljanak hozzá a közterhekhez. Mindezekre tekintettel a szombathelyi magánszemélyek adóterheit az önkormányzat nem kívánja emelni. Továbbra sem kellene Szombathelyen a lakások után építményadót fizetni, ellentétben több nagyvárossal. Az 1000 m2 alattiépítmények után fizetendő építményadó összege szintén változatlan maradna, segítve ezzel a kis- és középvállalkozásokat, hogy anyagi terheik ne súlyosbodjanak. A helyi iparűzési adó vonatkozásában az önkormányzat továbbra is biztosítaná a 2,5 millió forint vállalkozási szintű adóalap alatti társas és egyéni vállalkozások részére a teljes adómentességet. Az 1000 m2 feletti építmények esetében emelkedne az építményadó mértéke. Az építményadó újraszabályozása várhatóan 642 millió forint adótöbbletet eredményezne 2023. évben.

**2. A rendelettervezet környezeti és egészségi következményei:**

A szabályozás környezeti és egészségi következményei nem határozhatóak meg.

**3. A rendelettervezet adminisztratív terheket befolyásoló hatása:**

Az adóalanyokat érintő 2023. évi építményadó megállapítását tartalmazó határozatokat az önkormányzati adóhatóság hivatalból hozza meg és közli az adóalanyokkal.

**4. A jogszabály megalkotásának szükségessége, a jogalkotás elmaradásának várható következményei:**

Szükségessé vált a 2015. óta változatlan adómértékek felülvizsgálata, és az adómértékek évenkénti infláció miatti törvényi felső határának figyelembevétele. A nagyobb adóerővel rendelkező adózók nagyobb hozzájárulásával a javaslat alapján az önkormányzat gazdasági helyzete javulna.

A Magyarország gazdasági stabilitásáról szóló 2011. évi CXCIV. törvény 32. §-a értelmében fizetési kötelezettséget megállapító, fizetésre kötelezettek körét bővítő, a fizetési kötelezettség terhét növelő, a kedvezményt, mentességet megszüntető vagy korlátozó jogszabály kihirdetése és hatálybalépése között legalább 30 napnak el kell telnie. Erre tekintettel a 2023. január 1. napjával hatályba lépő rendeletet legkésőbb 2022. december 1. napjáig ki kell hirdetni.

**5. A jogszabály alkalmazásához szükséges személyi, szervezeti, tárgyi és pénzügyi feltételek**

A jogszabály alkalmazásához a személyi, szervezeti feltételek az adóhatóság munkatársai által biztosítottak.

**Az előzetes hatásvizsgálat eredményének mérlegelése alapján a rendelet megalkotása a szabályozási cél eléréséhez feltétlenül szükséges.**